Predkladacia správa

	Skupina poslancov Národnej rady Slovenskej republiky  podala návrh na vydanie zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov a o zmene a doplnení niektorých zákonov.

	 Predložený poslanecký návrh v čl. I. mení ust. § 6 ods. 4 zákona o majetku obcí tak, aby obec mohla majetok, ktorý nadobudla z vlastníctva Slovenskej republiky podľa ust. § 2b ods. 1 zákona o majetku obcí vkladať ako zakladateľ alebo spoluzakladateľ do neziskovej organizácie poskytujúcej všeobecne prospešné služby podľa zákona č. 213/1997 Z.z. o neziskových organizáciách poskytujúcich všeobecne prospešné služby v znení zákona č. 35/2002 Z. z.

	Súčasne návrh zákona dopĺňa v ust. § 7a ods. 1 povinnosť pre obec určiť v zakladateľskej listine druh všeobecne prospešných služieb, ktoré bude nezisková organizácia poskytovať.

Návrhom skupiny poslancov na vydanie zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov a o zmene a doplnení niektorých zákonov sa v čl. II. novelizuje aj zákon č. 446/2001 Z. z. o majetku   vyšších   územných   celkov. Zmenou a doplnením ust. § 6 ods. 4, ust. § 8 ods. 1 a  
§ 9 ods. 3 zákona sa má umožniť vyšším územným celkom (podobne ako obciam), aby mohli majetok, ktorý nadobudli podľa § 3 zákona a ktorý ku dňu prechodu z vlastníctva štátu na vyšší územný celok slúžil na výchovnovzdelávací proces v oblasti vzdelávania a výchovy a činnosti s nimi  bezprostredne súvisiace, na zabezpečenie sociálnej pomoci, zdravotnej starostlivosti a kultúrnej činnosti vkladať do neziskovej organizácie poskytujúcej všeobecne prospešné služby podľa zákona č. 213/1997 Z. z.. 

Predložený návrh zákona nie je vypracovaný v súlade s Legislatívnymi pravidlami Národnej rady Slovenskej republiky.	 

Predložený návrh zákona je aj formulačne nepresný a paragrafové znenie nezodpovedá dôvodovej správe.

K návrhu zákona uplatňujeme tieto pripomienky:

1.	K čl. I bod 1:

1.1. Podľa dôvodovej správy by bod 1 návrhu mal umožniť, aby obec majetok nadobudnutý podľa § 2b ods. 1 mohla vložiť do neziskovej organizácie.

V skutočnosti bod 1 návrhu okrem účelu uvedeného v dôvodovej správe umožňuje použitie predmetného majetku aj na ďalšie účely. Vypustením časti znenia obsahujúceho zákaz naložiť s týmto majetkom podľa odseku 3 sa umožňuje vložiť tento majetok aj do obchodnej spoločnosti aj do akejkoľvek inej právnickej osoby.

1.2. Navrhované   znenie   bodu  1 tým, že umožňuje majetok obce nadobudnutý podľa 
§ 2b ods. 1 vložiť do neziskovej organizácie, do obchodnej spoločnosti alebo inej právnickej osoby, umožňuje vlastne zmenu vlastníctva obce k tomuto majetku na vlastníctvo neziskovej organizácie, obchodnej spoločnosti alebo inej právnickej osoby. Upozorňujeme, že návrh bodu 1 predstavuje úplne inú koncepciu ako bola koncepcia prijatá pri schválení legislatívneho zámeru a potom aj novely zákona o majetku obcí.

	Podľa ust. § 6 ods. 4 zákona č. 138/1991 Zb. o majetku obcí v znení neskorších predpisov môže obec majetok, ktorý nadobudla z vlastníctva  Slovenskej republiky podľa  ust. § 2b ods. 1  zveriť len do správy rozpočtovým organizáciám a príspevkovým  organizáciám, ktoré  zriadila podľa zákona č. 303/1995 Z. z. o rozpočtových pravidlách v znení neskorších predpisov na plnenie jej základných verejných funkcií alebo na verejnoprospešné činnosti. Rozpočtové organizácie a príspevkové organizácie nie sú samostatnými subjektami vlastníckeho práva, sú len správcami majetku vo vlastníctve obcí. Tento majetok obec nemôže použiť ako vklad do obchodnej spoločnosti a nemôže z neho založiť inú právnickú osobu, t.j. ani neziskovú organizáciu. V zmysle ust. § 7a zákona je obec povinná zachovať účelové určenie tohto majetku.

S iným svojím majetkom, než ktorý je vymedzený v ust. § 2b ods. 1 zákona môže obec nakladať bez obmedzenia, t.j. môže z neho založiť neziskovú organizáciu alebo môže použiť tento majetok ako vklad do obchodnej spoločnosti.

	Ust. § 6 ods. 4 zákona o majetku obcí sa vzťahuje výlučne na majetok, vymedzený v ust. § 2b ods. 1 zákona a ktorý ku dňu prechodu slúžil na výchovnovzdelávací  proces v oblasti vzdelávania a výchovy a činnosti s nimi bezprostredne súvisiace, na zabezpečenie sociálnej pomoci a zdravotnej starostlivosti. Je to majetok, ktorý v nadväznosti na prenesenie zriaďovateľských funkcií k štátnym rozpočtovým organizáciám a štátnym príspevkovým organizáciám  na obec prechádza z majetku Slovenskej republiky do vlastníctva obce za účelom zabezpečovania verejných funkcií, garantovaných Ústavou Slovenskej republiky.

	Ako vlastníctvo obce tento majetok požíva ochranu v zmysle ust. § 7a ods. 4 zákona  o majetku obcí v tom zmysle,  že naň nemožno uskutočniť výkon rozhodnutia, konkurzné konanie a vyrovnacie konanie.

1.3. Znenie  bodu 1 návrhu je v rozpore s § 7a ods. 1 a 2 zákona. Povinnosť zachovania účelového určenia tohto majetku pri jeho vklade do obchodnej spoločnosti alebo inej právnickej osoby by bola nerealizovateľná. Problematické by bolo aj zachovanie účelu pri vklade tohto majetku do neziskovej organizácie, pretože zákon č. 213/1997 Z. z. o neziskových organizáciách v znení zákona č. 35/2002 Z. z. umožňuje založiť neziskovú organizáciu aj na iné účely ako sú účely, na ktoré sa využíva majetok nadobudnutý obcou podľa § 2b ods. 1 zákona. Prijatie bodu 1 by tým mohlo spôsobiť nesúlad týchto ust. s čl. 1 Ústavy Slovenskej republiky.

1.4. Prijatie bodu 1 návrhu by spôsobilo aj rozpor  § 7a ods. 4 zákona s čl. 20 ods. 1a 2 Ústavy Slovenskej republiky. Ust. § 7a ods. 4 o zákaze zriadenia záložného práva a zabezpečovacieho prevodu práva a o vylúčení výkonu rozhodnutia a konkurzu by sa už netýkalo majetku obce slúžiaceho na verejnoprospešné účely. Po prijatí bodu 1 by sa ust. § 7a ods. 4 týkalo majetku obchodných spoločností, neziskových organizácií alebo iných právnických osôb. Takáto úprava vo vzťahu k uvedeným právnickým osobám je neprípustná a je v rozpore s čl. 20 Ústavy Slovenskej republiky.

2.	K čl. I bod 2:

Podľa dôvodovej správy tento bod upravuje podmienky vloženia majetku obce do neziskovej organizácie.

Navrhované znenie bodu 2 v skutočnosti upravuje povinnosti obce týkajúce sa náležitosti zakladacej listiny neziskovej organizácie.

Navrhovaná úprava je vo vzťahu k zneniu bodu 1 aj vo vzťahu k zneniu 1. vety § 7a ods. 1 zákona nedostatočná a nerieši dostatočne zámer dodržať zachovanie účelu tohto majetku. Okrem toho je navrhovaná úprava aj nepriamou novelou zákona č. 213/1997 Z. z. v znení zákona č. 35/2002 Z. z., ktorá je podľa Legislatívnych pravidiel Národnej rady Slovenskej republiky pre tvorbu zákonov neprípustná.

3. K čl. II
	
Pripomienky, uplatnené k návrhu zákona, ktorým sa mení a dopĺňa zákon č. 138/1991 Zb. o majetku obcí v znení neskorších predpisov sa v plnom rozsahu vzťahujú aj k návrhu zákona, ktorým sa mení a dopĺňa zákon č. 446/2001 Z. z. o majetku vyšších územných celkov.

	Záverom treba zdôrazniť, že majetok, ktorý prešiel do majetku obcí  podľa § 2b ods. 1 zákona o majetku obcí alebo do majetku vyšších územných celkov podľa  § 3 zákona o majetku vyšších územných celkov má verejnoprospešný charakter a bude slúžiť na plnenie verejných funkcií obcí a vyšších územných celkov. Je  nielen v záujme zabezpečenia riadneho výkonu prenesených kompetencií, ale aj v záujme ochrany tohto majetku, aby k nemu bolo zachované vlastnícke právo obce alebo vyššieho územného celku.

	Vzhľadom na uvedené odporúčame vláde Slovenskej republiky nesúhlasiť s predloženým poslaneckým návrhom zákona.